钦定古今图书集成/明伦汇编/官常典/第698卷 > 夏嘉遇
## 钦定古今图书集成/明伦汇编/官常典/第698卷 > 夏嘉遇

按《明外史》本传：“嘉遇，字正甫，松江华亭人。万历三十
八年进士。授保定推官。四十五年，用治行征，当擢谏
职，先注礼部主事。帝久倦勤，方从哲独柄国，碌碌充
位中外，章奏悉留中，惟言路一攻，则其人自去，不待
诏旨。以故台谏之势，积重不返，有齐楚浙三方鼎峙
之名。齐则给事中亓诗教周永春、御史韩浚；楚则给”
事中官应震、吴亮嗣，浙则给事中姚宗文、御史刘廷
元。而汤宾尹辈阴为之主，放废清流，天下号为“当关
虎豹。”其党给事中赵兴邦、张延登、徐绍言、商周祚，御
史骆骎曾、过庭训、房壮丽、牟志夔、唐世济、金汝谐、彭
宗孟、田生金、李征仪、董元儒、李嵩辈，与相倡和，务以
攻东林、排异己为事。其时考选久稽，屡趣不下，言路
无几人，盘踞益坚。后进当入为台谏者，必钩致门下，
以为羽翼，当事大臣莫敢撄其锋。诗教者，从哲门生，
而吏部尚书赵焕，诗教乡人，耄昏矣。两人一听诗教，
诗教把持朝局，为诸党人魁。武进邹之麟者，浙人党也，先坐事谪上林典簿，至是为工部主事，附诗教。浚
求吏部不得，大恨，反攻之，并诋从哲。诗教怒，焕为黜
之麟。时嘉遇及工部主事锺惺、中书舍人尹嘉宾、行
人魏光国皆以才名，当列言职。诗教辈以与之麟善，
抑之，俾不与考选，以故嘉遇不能无怨。四十七年三
月，《辽东败书》闻，嘉遇遂抗疏言：“辽左三路丧师，虽缘
杨镐失策，揆厥所由，则以纵贷李维翰故。夫维翰丧
师辱国，罪不容诛，乃仅令回籍听勘。谁司票拟，则阁
臣方从哲也。谁司纠驳，则兵科赵兴邦也。参貂白镪，
赂遗络绎，国典边防，因之大坏。惟陛下立断。”疏入，未
报，从哲力辨。嘉遇再疏劾之，并及诗教。于是诗教、兴
邦及亮嗣、延登、壮丽辈，交章力攻诗教，谓嘉遇不得
考选，故挟私狂逞。嘉遇言“诗教于从哲，一心拥戴，相
倚为奸。凡枚卜、考选诸大政，百方挠阻，专务壅蔽，遏
绝主聪。遂致纲纪不张，戎马驰突，臣窃痛之。今内治
尽坏，纵日议兵食，谈战守，究何益于事？故臣为国击
奸，冀除祸本，虽死不避，尚区区计升沉得丧哉！”时兴
邦以右给事中掌兵科，先有旨俟辽东底宁，从优叙
录。至是，以嘉遇连劾吏部，遂立擢为太常少卿。嘉遇
益愤，疏言：“四路奏功，兴邦必将预其赏，则今日事败，
兴邦安得逃其罚？且不罚已矣，反从而超陟之，是臣
弹章适为荐剡，国家有如是法纪哉！”疏奏，诸御史复
合词攻嘉遇。嘉遇复疏言：“古人有云：‘见无礼于君者
逐之，如鹰鹯之逐鸟雀也。《诗》教兴邦，谓臣不得台谏
而怒。夫爵位名秩，操之天子，人臣何敢干？必如所言，
是考选予夺，二臣实专之，此无礼于君者一。事宁优
叙，非明旨乎？乃竟蔑而弃之，此无礼于君者二’。”魏光
国疏论诗教，为通政沮格。夫要截实封者斩，自来奸
臣不敢为，而诗教为之，此无礼于君者三。二奸每事
请托，一日以七事属职方郎杨成乔，成乔不听，遂逐
之去。诗教以旧憾欲去其乡，知府考功郎陈显道不
从，亦逼之去。夫“吏、兵二部，天子所以驭天下也，而二
奸敢侵越之，此无礼于君者四。有臣如此，臣义岂与
俱生哉？”先是，三党诸魁交甚密，后齐与浙渐相贰。布
衣汪文言者，素游黄正宾、于玉立之门，习知党人本
末。后玉立遣之入都，益悉诸党人所为，策之曰：“浙人
者，主兵也。齐、楚则应兵。成功之后，主欲逐客矣。然柄
素在客，未易逐，此可构也。”遂多方设奇间之，诸人果
相疑。而邹之麟既见恶，齐党亦交斗其间，扬言齐人
张凤翔为《文选》必以年例斥宗文、廷元。于是齐、浙之
党大离。及是，嘉遇五疏力攻，诗教辈亦窘。而浙人唐
世济、董元儒遂助嘉遇排击，自是亓、赵之势顿衰。兴
邦竟不果迁，自引去，时论快焉。光宗立，嘉遇乞改南
部，就迁吏部员外郎。天启中，赵南星秉铨，召为考功
员外郎，改文选，署选事。时左光斗、魏大中以嘉遇与
之麟、韩敬同年相善，颇疑之。已，见嘉遇公廉，亦皆亲
善。及陈九畴劾谢应祥，语连嘉遇，镌三级调外。语具
《南星传》。未几，党人张讷诬劾南星，并及嘉遇，遂除名。
寻锻炼光斗、大中狱，诬嘉遇尝行贿，逮讯论徒，愤恨
发病卒。崇祯初，赠太常少卿。